《溪西竹屋卷为陈千户赋》
明代·程敏政

看竹何时径出城，溪西亭上濯尘缨。青山入座真成画，白鸟迎人似结盟。

风外懒便纱帽侧，雨前凉爱葛衣轻。颇闻地主能延客，饮力何如阮步兵。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。